
Intenzív osztályokon fertőzést okozó Acinetobacter baumannii törzsek vizsgálata

Bevezetés: A kórházi (nosocomialis) fertőzések és járványok egyre nagyobb arányban fordulnak elő világszerte. Ezen fertőzések halálozási aránya meglehetősen magas, általában 30% körüli, de elérheti az 54%-ot is! Az általunk vizsgált Acinetobacter baumannii kórházi osztályokon (főként intenzív osztályon) az egyik leggyakoribb fertőzést okozó baktérium. Patogeneziséről még kevés ismerettel rendelkezünk. A kórokozó virulencia faktorainak (biofilm, tok poliszacharid, fimbriális adhezinek, szérumrezisztencia, sziderofór) és antibiotikum rezisztenciájának mértéke a környezeti körülményektől nagymértékben függ.
Célkitűzés: A Pécsi Tudományegyetem, Általános Orvostudományi Kar, Orvosi Mikrobiológiai és Immunitástani Intézetébe 2007-2011 között, intenzív osztályokról érkezett mintákból izolált multirezisztens Acinetobacter baumannii törzsek virulencia faktorainak vizsgálata, antibiotikum rezisztenciájának felmérése és a törzsek azonos eredetének vizsgálata volt a célunk.
Anyag és módszer: Vizsgáltuk a biofilmképzést, antibiotikum rezisztenciát, agglutinációval igyekeztünk kimutatni a tok poliszacharidot és hemagglutinációval a fimriális adhezineket, néztük a szérumrezisztenciát, sziderofór termelést, vizsgáltuk a törzsek eredetét RAPD-PCR-al.
Eredmények: A törzsek többsége képzett biofilmet, egy kivételével mind képes volt sziderofórt kibocsátani környezetébe s mindezeken kívül a többség szérumrezisztensnek mutatkozott. A törzsek többsége multirezisztens (vagy extrarezisztens) az antibiotikumokra. Antibiotikum mintázatuk szerint 3 csoportba tartoznak.
Következtetések: Eredményeink azt mutatják, hogy a sziderofór termelésnek és a biofilm képzésnek és szérumrezisztenciának lehet nagy jelentősége a baktérium megtapadásában és szisztémás fertőzés kialakulásában. Valószínű multirezisztens törzsek a széles spektrumú antibiotikum kezelések hatására kiszelektálódtak és fennmaradtak. Félő, hogy újabb rezisztenciagén felvételével illetve az újabb antibiotikum terápia további szelekciós hatására ezek a klónok teljesen rezisztenssé válnak.



